VENDIM
Nr. 4, datë 10.1.2020

MBI MOSFILLIMIN E PROCEDURËS PËR RINOVIMIN E LICENCËS SË SHOQËRISË “NOA ENERGY TRADE” NR. 263, SERIA FK15, NË VEPRIMTARINË E FURNIZIMIT TË ENERGJISË, TË MIRATUAR ME VENDIMIN E BORDIT TË KOMISIONERËVE TË ERE-s NR. 8, DATË 2.2.2015

Në mbështetje të nenit 16; të nenit 37, pika 2, germa “ç”, të ligjit nr. 43/2015, “Për sektorin e energjisë elektrike”, të ndryshuar; të nenit 4, pika 1, germa “d”; të nenit 5, pika 1, germa “d”; të nenit 10, pikat 1 dhe 3, dhe të nenit 16, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s nr. 109, datë 29.6.2016, të ndryshuar, si dhe të nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin nr. 96, datë 17.6.2016, Bordi i ERE-s, në mbledhjen e tij të datës 10.1.2020, mbasi shqyrtoi relacionin me nr. 125/1 prot., datë 27.12.2019, e përgatitur nga Drejtoria e Licencimit, Autorizimeve dhe Mbikëqyrjes mbi kërkesën e shoqërisë “NOA Energy Trade” sh.p.k., për rinovim licence në veprimtarinë e furnizimit të energjisë elektrike, 
konstatoi se: 
- Shoqëria “NOA Energy Trade” sh.p.k., me shkresën e protokolluar në ERE nr. 727/3 prot., datë 16.12.2019, ka aplikuar për rinovimin e licencës në veprimtarinë e furnizimit të energjisë elektrike.
- Kjo shoqëri është një subjekt tregtar i krijuar si detyrim i ligjit nr. 9901, datë 14.4.2008, “Për tregtarët dhe shoqëritë tregtare”, të ndryshuar. Në datën 27.9.2014 është regjistruar pranë QKB, si shoqëri me përgjegjësi të kufizuara (sh.p.k.), konform ligjit nr. 9723, datë 3.5.2007, “Për Qendrën Kombëtare të Regjistrimit”, me numër identifikimi (NUIS) L42203031A.
- Shoqëria “NOA Energy Trade” sh.p.k. është mbajtëse e licencës me nr. 263, seria FK15, në veprimtarinë e furnizimit të energjisë elektrike, dhënë me vendim të Bordit të ERE-s nr. 7, datë 2.2.2015, me afat 5-vjeçar. Kjo licencë përfundon në datën 2.2.2020.
- Në nenin 16, pika 1, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, parashikohet se jo më vonë se 2 muaj para përfundimit të kohëzgjatjes së vlefshmërisë së licencës së dhënë, personi mund/duhet të kërkojë në ERE rinovimin e licencës.
- Referuar sa më sipër, afati i fundit brenda të cilit shoqëria “NOA Energy Trade” sh.p.k. duhej të kishte aplikuar në ERE për rinovimin e licencës në veprimtarinë e furnizimit të energjisë elektrike ishte data 2.12.2019. 
- Në nenin 10, pika 2, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, përcaktohet: “Çdo aplikim do të paraqitet në përputhje me formën, përmbajtjen, afatet dhe përcaktimet e kësaj rregulloreje, duke plotësuar kërkesat dhe dokumentet e kërkuara në të. Në të kundërt Bordit të ERE-s i propozohet mosfillimi i procedurave të shqyrtimit të aplikimit.
- Nga sa konstatuar, shoqëria “NOA Trade Energy” sh.p.k. nuk ka aplikuar brenda afatit ligjor të parashikuar për rinovimin e licencës.
- Rezulton se shoqëria “NOA Energy Trade” sh.p.k. ka kryer pagesën për aplikimin për rinovim.
- Shoqëria “NOA Trade Energy” sh.p.k. ka depozituar një dokumentacion të konsiderueshëm bashkëlidhur aplikimit të saj për rinovim të licencës në veprimtarinë e furnizimit të energjisë elektrike, por ky aplikim nuk është paraqitur në afat, sipas kërkesave të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”.
- Me vendimin nr. 215, datë 20.12.2019, të Bordit të ERE, janë miratuar disa shtesa dhe ndryshime të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të cilat kanë hyrë në fuqi pas depozitimit të aplikimit të shoqërisë “NOA Trade Energy”, ndaj në këto kushte për shqyrtimin e këtij aplikimi është marrë për bazë legjislacioni në fuqi, në momentin e aplikimit .
- Shoqëria, përmes përfaqësuesit të saj në mbledhjen e Bordit të ERE-s, saktësoi se kërkon trajtimin si kërkesë për rinovim dhe jo si aplikim për licencim, kërkesë që nuk gjendet në përputhje me rregullimet ligjore siç citohet më lart.
Për gjithë sa më sipër, Bordi i ERE-s

VENDOSI:

1. Të mos fillojë procedurën për rinovimin e licencës së shoqërisë “NOA Energy Trade” sh.p.k., në veprimtarinë e furnizimit të energjisë elektrike, nr. 263, seria FK15, të miratuar me vendimin e Bordit të ERE-s, nr. 7, datë 2.2.2015, për një afat 5-vjeçar. 
2. Drejtoria e Licencimit, Autorizimeve dhe e Mbikëqyrjes të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë. 
Për këtë vendim mund të kërkohet rishikim, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

